RÉSZLETES ÚTMUTATÓ AZ EUROPASS ÖNÉLETRAJZ-SABLON HASZNÁLATÁHOZ

Europass Önéletrajz
Ide illessze be a fényképet, ha szükséges (nem kötelező).
Megjegyzések:
- a fénykép nem nélkülözhetetlen eleme az önéletrajznak, kivéve, ha a munkáltató kérte.
- formátum: lehetőleg jpg.
Személyi adatok
Vezetéknév/Utónév Tüntesse fel a vezetéknevét (neveit) (lehetőleg kiskapitális betűvel) és az utónevét
(lehetőleg kisbetűkkel), pl.:
KOVÁCS János az Ön hazájában érvényes szabályokkal összhangban.
Figyelem: Amennyiben egynél több neve van, elsőként azt tüntesse fel, amelyiket a leggyakrabban használja.
Cím Adja meg részletesen a levelezési címét (címeit), pl.:
Budapest
Rőzse u. 113.
1234

Megjegyzések:
- világosan tüntesse fel, milyen címen érhető el a leghamarabb. Amennyiben állandó lakhelye más, mint ahol jelenleg tartózkodik, megadhatja mind a két címet, és tüntesse fel, mikor melyik címen érhető el;
- a címekben az utca és a házszám, valamint az irányítószám sorrendje országonként eltérő lehet, ezért kövesse a hazájában alkalmazott sorrendet annak érdekében, hogy az értesítést mielőbb megkapja.
Telefonszám Azokat a telefonszámokat tüntesse fel, amelyeken értesíthetik Önt; ha szükséges, adja meg azokat a napokat és időpontokat, amikor elérhető (annak érdekében, hogy mielőbb kapcsolatba léphessenek Önnel), pl.: Vezetékes: (36-1) 12 34 56 Mobil: (36-20) 234 56 78
Megjegyzések:
- Ha önéletrajzát egy másik országba szeretné küldeni, zárójelben tüntesse fel az ország
(nemzetközi) hívószámát, és amennyiben van ilyen, a körzetszámot is. Ezt a két számot kötőjellel kell tagolni.
- Magát a telefonszámot kettesével csoportosítva írja le. Amennyiben a számjegyek száma páratlan, az első számcsoport legyen háromtagú (a számcsoportokat nem ponttal, hanem szóközzel kell elválasztani. pl.: (36-1) 349 45 10
Faxszám (törölje a rovatot, ha nem szükséges)
Tüntesse fel a faxszámát, és ugyanazokat a szabályokat kövesse, mint a telefonszámok esetében.
E-mail (törölje a rovatot, ha nem szükséges)
Tüntesse fel teljes e-mail címét, és jelezze, hogy magán vagy munkahelyi címről van-e szó, pl.: bragov@whaoo.com
Állampolgárság (nem kötelező)
Tüntesse fel az állampolgárságát, pl.:magyar
Születési dátum (nem kötelező)
Adja meg születési idejét (ÉV/ HÓ/ NAP), pl.: 1963.04.02.
Neme (nem kötelező)
Adja meg a nemét (férfi / nő) pl.: férfi

Betölteni kívánt munkakör /
Foglalkozási terület (törölje a rovatot, ha nem szükséges)
Jelölje meg, milyen munkakörben, illetve foglalkozási területen szeretne elhelyezkedni, pl.: Adatbázis-kezelő és adminisztrátor
Megjegyzés: Ez a bejegyzés – az Ön alapvető kompetenciáinak középpontba helyezésével – azonnali áttekintést ad az Ön profiljáról.
Szakmai tapasztalat
Ennél a résznél minden jelentősebb betöltött állást külön sorban tüntessen fel, a felsorolást kezdje a legutóbbival.
Megjegyzések:
- ha első munkahelyére jelentkezik, itt azokat a vállalatokat sorolja fel, amelyeknél a gyakorlati képzését töltötte, mivel ezek bizonyítják, hogy már volt kapcsolata a munka világával;
- amennyiben még alig rendelkezik szakmai tapasztalattal (például azért, mert éppen most fejezte be az iskolát vagy az egyetemet), először a végzettségét mutassa be (a két címszó sorrendjének megfordításához használja a szövegszerkesztő „másolás” és „beillesztés” parancsát), és emelje ki azokat a munkahelyeket, ahol a gyakorlati képzést töltötte (ld. az online példákat);
- a tömörség érdekében koncentráljon azokra a munkahelyi tapasztalatokra, amelyek nyomatékot adnak jelentkezésének. Ne hagyja ki azokat a tapasztalatokat sem, amelyek értékesek lehetnek, noha nincsenek közvetlen kapcsolatban a megcélzott állás profiljával (pl. külföldön eltöltött idő, vagy olyan munka, amelynek során a nyilvánossággal került kapcsolatba stb.);
- másolja át a táblázatot (a szövegszerkesztő „másolás” és „beillesztés” parancsával) annyiszor, ahányszor szükséges. A címszavak törléséhez használja a szövegszerkesztő „Táblázat” menüjének parancsait.
Időtartam Írja be a pozícióban eltöltött idő kezdetét és végét, pl.:
1994. márciustól 1999. decemberig
Foglalkozás / beosztás Tüntesse fel a foglalkozás megnevezését vagy az állás jellegét, pl.: teherautó-szerelő, karbantartó technikus, recepciós
Főbb tevékenységek és feladatkörök Írja le fő tevékenységeit és feladatait, pl.: Számítógépek karbantartása
vagy
Kapcsolattartás a szállítókkal
vagy
Parkok és kertek karbantartása
Ha szükséges, mennyiségileg is határozza meg a feladatait (a munkaidő százalékában, az egyes foglalkozásokban eltöltött időtartam megjelölésével stb.).
A munkáltató neve és címe Tüntesse fel a munkaadó nevét és címét, pl.:
A&D Kft., 2030 Érd Ló u. 12, Magyarország
Megjegyzés: ha fontos, adjon meg további információkat is (telefon, fax, e-mail vagy Internet cím), pl.:
Tel.: (36-1) 123 45 67 – Fax (36-1) 123 45 68 – E-mail: ad@webcom.hu
Weboldal: www.ad.hu
Tevékenység típusa, ágazat Jelölje meg a munkaadó tevékenységi körét vagy az ágazatot, pl.:
Közlekedés és logisztika
vagy
Könyvvizsgálat
vagy
Gépjárműalkatrészek gyártása

Tanulmányok
Ennél a címszónál minden egyes befejezett képzést külön tüntessen fel, vagyis minden olyat, amelyről bizonyítványt kapott; kezdje a felsorolást a legutóbbival.
Megjegyzések:
- amennyiben még alig rendelkezik szakmai tapasztalattal (például azért, mert éppen most fejezte be az iskolát vagy az egyetemet), először azt az oktatást és a képzést írja le, amiben részt vett (a két címszó sorrendjének megfordításához használja a szövegszerkesztő „másolás” ”beillesztés” parancsát);
- nem szükséges minden iskolai végzettséget feltüntetni: ha egyetemi diplomája van, ne tegyen említést az általános iskoláról; azokra a végzettségekre összpontosítson, amelyek a jelentkezés szempontjából jelentőséggel bírnak;
- másolja át a táblázatot (a szövegszerkesztő „másolás”/ ”beillesztés” parancsával) annyiszor, ahányszor szükséges. A címszavak törléséhez használja a szövegszerkesztő „Táblázat” menüjének parancsait.
Időtartam Írja be a képzés kezdetének és végének dátumát pl.: 1994. szeptembertől 1998. júniusig.
Végzettség / képesítés Írja be a megszerzett képesítés pontos nevét, pl.:
Idegenforgalmi ügyintéző
Főbb tantárgyak / gyakorlati képzés Foglalja össze a szóban forgó képzés során tanult legfőbb tantárgyakat vagy elsajátított szakmai tudást, és ha a tömörség érdekében szükséges, csoportosítsa őket, pl.:
Általános
- angol nyelv, matematika, idegen nyelv (spanyol)
- testnevelés és sport
Szakmai
- az adott szakmában használt módszerek (hagyományos kenyér készítése, különleges kenyerek, torták és sütemények készítése)
- az élelmiszerekkel és berendezésekkel összefüggő alkalmazott tudományok
(mikrobiológia, biokémia, higiénia)
- szakmai technológia (alapelvek, higiénia és biztonság)
- vállalkozástan, valamint a vállalkozás gazdasági, jogi és társadalmi környezete
Megjegyzés: vonjon össze címszavakat, és hívja fel a figyelmet azokra a szakmai készségeire, amelyek az állás elnyerése esetén hasznosak lennének.
Oktatást/képzést nyújtó intézmény neve és típusa
Tüntesse fel a látogatott oktatási intézmény nevét (ha szükséges a címét is) és típusát, pl.:
Budapesti Gazdasági Főiskola
Budapest
1165
Országos / nemzetközi besorolás (törölje a rovatot, ha nem szükséges)
Amennyiben a végzettségi szint megfelel egy létező országos vagy nemzetközi besorolási rendszernek, a szóban forgó végzettségen belül nevezze meg a szintet
(országos besorolás, ISCED stb.).
Ha szükséges, kérdezze meg azt a testületet, amely a képesítést adta.
Pl:
OKJ szám: 52 7872 03
ISCED 97-es szerinti besorolás: 4 CV
Egyéni készségek és kompetenciák
Ezt az oldalt olyan készségek és kompetenciák bemutatására szánták, amelyeket az egyén élete és pályafutása során szerzett meg, ám nem feltétlenül rendelkezik ezekről hivatalos bizonyítvánnyal vagy oklevéllel. Másként megfogalmazva a célja az, hogy teljes képet adjon az Ön készségeiről és kompetenciáiról. Az alábbi címszavak (nyelvtudás, társas, szervezési, műszaki, számítógépes, művészi és más készségek és kompetenciák) lehetővé teszik, hogy felsorolja mindazokat a készségeit és kompetenciáit, amelyeket vagy az oktatás és képzés (tanulmányok) során, vagy pedig szemináriumokon, továbbképzéseken, illetve egyéb nem iskolarendszerű keretek között (szakmája gyakorlása közben vagy szabad idejében végzett tevékenység során) szerzett meg.
Általános megjegyzés: Töröljön minden olyan címszót, amelynél nincs különösebb mondanivalója; ehhez használja a szövegszerkesztő „Kivágás” parancsát.
Anyanyelv(ek) Tüntesse fel anyanyelvét, pl.:
Magyar
Egyéb nyelv(ek) (törölje a rovatot, ha nem szükséges)
Megjegyzés: az alábbi részben tüntesse fel idegen nyelvi készségeit és kompetenciáit.
Ehhez használja az Európa Tanács által kidolgozott önértékelő skálát, amit azzal a céllal készítettek, hogy segítsen felmérni az embereknek saját idegennyelv-tudásuk szintjét a szövegértés, a beszéd és az írás terén (ld. a címszó alatti útmutatót).
Önértékelés Szövegértés Beszéd Írás
Európai szint (*) Hallás utáni értés Olvasás Társalgás Beszéd
Spanyol (C1) mesterfokú
nyelvhasználó
(B2) önálló nyelvhasználó (A2) alapszintű
nyelvhasználó
(B1) önálló
nyelvhasználó
(B2) önálló
nyelvhasználó
Francia (B1) önálló
nyelvhasználó
(B2) önálló nyelvhasználó (A2) alapszintű
nyelvhasználó
(A2) alapszintű
nyelvhasználó
(A2) alapszintű
nyelvhasználó
(*) Közös Európai Referenciakeret (KER) szintjei

Útmutató az önértékelő skála használatához
Az önértékelő skála az Európai Tanács által a nyelvtudás értékelésére kidolgozott hatszintű közös európai referenciakereten alapul.
A skála a következő három átfogó szintből tevődik össze:
- Alapszintű nyelvhasználó (A1 és A2 szint);
- Önálló nyelvhasználó (B1 és B2 szint);
- Mesterfokú nyelvhasználó (C1 és C2 szint).
Ahhoz, hogy felmérhesse idegennyelv-tudásának szintjét, olvassa el az alábbi meghatározásokat, majd írja be a megfelelő szintet (pl. mesterfokú nyelvhasználó - C2) az önéletrajza megfelelő rovatába (hallás utáni szövegértés, olvasás, társalgás, beszéd, írás).
SZÖVEGÉRTÉS
Hallás utáni értés
A 1: Megértem a személyemre, a családomra, a közvetlen környezetemre vonatkozó, gyakran használt, egyszerű szavakat és szókapcsolatokat, ha lassan és tagoltan beszélnek hozzám.
A 2: Megértem a személyemhez közvetlenül kapcsolódó, gyakran használt szavakat és kifejezéseket (pl. személyes adataim, családom, vásárlások, szűk környezet, tanulás, munka). Megértem az egyszerű és világos hirdetések és üzenetek lényegét.
B 1: Megértem a világos, mindennapi beszéd lényegét, ha olyan témákról esik szó, mint a munka, a tanulás, a szabadidő, stb. Ki tudom szűrni a lényeget azokból a rádió- és tévéadásokból, amelyek aktuális eseményekről, szakmai vagy érdeklődési körömnek megfelelő témákról szólnak, ha eléggé lassan és tagoltan beszélnek.
B 2: Megértem a hosszabb beszédeket és előadásokat, illetve még a bonyolultabb érveléseket is követni tudom, amennyiben a téma számomra elég ismert. Többnyire megértem a híreket és az aktuális eseményekről szóló műsorokat a tévében. Általában értem a filmeket, ha a szereplők köznyelven beszélnek.
C 1: Még a nem világosan szerkesztett és rejtett jelentéstartalmú, hosszú szöveget is megértem. Szinte erőfeszítés nélkül értem meg a tévéműsorokat és a filmeket.
C 2: Minden nehézség nélkül megértem az élőben hallott, médián keresztül sugárzott, vagy gyors tempójú beszédet, ha van időm megszokni az akcentust.
Olvasás
A 1: Megértem a nagyon egyszerű mondatokat, például hirdetésekben, plakátokon vagy katalógusokban az ismert nevek vagy szavak segítségével.
A 2: El tudok olvasni rövid, nagyon egyszerű szövegeket. Megtalálom a várható, konkrét információt a mindennapi, egyszerű szövegekben (pl. rövid hirdetés, prospektus, menü, menetrend), és megértem a rövid, egyszerű magánleveleket.
B 1: Megértem a főként köznyelven, vagy a munkámhoz közvetlenül kapcsolódó szaknyelven megírt szövegeket. Magánlevélben megértem az események, érzelmek vagy kívánságok leírását.
B 2: El tudom olvasni azokat a cikkeket és beszámolókat, amelyek jelenkori problémákkal foglalkoznak, és szerzőjük véleményét, nézetét fejtik ki. Megértem a kortárs irodalmi prózát.
C 1: Megértem a hosszú, összetett, tényszerű és irodalmi szövegeket; érzékelem bennük a különböző stílusjegyeket. A szakmai cikkeket és a hosszú műszaki leírásokat akkor is megértem, ha nem kapcsolódnak szakterületemhez.
C2: Könnyedén elolvasok bármilyen tartalmú vagy formájú elvont, bonyolult szöveget, például kézikönyvet, szakcikket, irodalmi művet.
BESZÉD
Társalgás
A 1: Képes vagyok egyszerű kapcsolatteremtésre, ha a másik személy kész mondanivalóját kissé lassabban vagy más kifejezésekkel megismételni illetve segíti a mondanivalóm megformálását. Fel tudok tenni és meg tudok válaszolni olyan kérdéseket, amelyek a mindennapi szükségletek konkrét kifejezésére szolgálnak.
A 2: Az egyszerű, rutinszerű helyzetekben egyszerű és közvetlen módon cserélek információt mindennapi tevékenységekről vagy témákról. A nagyon rövid információcserére még akkor is képes vagyok, ha egyébként nem értek meg eleget ahhoz, hogy a társalgásban folyamatosan részt vegyek.
B 1: Elboldogulok a legtöbb olyan nyelvi helyzetben, amely utazás során adódik. Felkészülés nélkül részt tudok venni az ismert, az érdeklődési körömnek megfelelő, vagy a mindennapi témákról (pl. család, szabadidő, tanulás, munka, utazás, aktuális események) folyó társalgásban.
B 2: Az anyanyelvi beszélővel természetes, könnyed és közvetlen kapcsolatteremtésre vagyok képes. Aktívan részt tudok venni az ismert témákról folyó társalgásban, úgy, hogy közben érvelve kifejtem a véleményemet.
C 1: Folyamatosan és gördülékenyen fejezem ki magam, ritkán keresek szavakat és kifejezéseket. A nyelvet könnyeden és hatékonyan használom a különböző társadalmi és szakmai kapcsolatokban. Gondolataimat, véleményemet pontosan ki tudom fejteni; hozzászólásaimat a beszélőtársakéhoz tudom kapcsolni.
C 2: Könnyedén részt tudok venni bármilyen társalgásban, vitában; nagy biztonsággal alkalmazom a sajátos kifejezéseket és a különböző nyelvi fordulatokat. Gördülékenyen, szabatosan, az árnyalatok finom kifejezésére is ügyelve beszélek. Ha elakadok, úgy kezdem újra és fogalmazom át a mondandómat, hogy az szinte fel sem tűnik.
Folyamatos beszéd
A 1: Egyszerű kifejezésekkel és mondatokkal be tudom mutatni a lakóhelyemet és az ismerőseimet.
A 2: Egyszerű eszközökkel és mondatokkal tudok beszélni a családomról és más személyekről, életkörülményeimről, tanulmányaimról, jelenlegi vagy előző szakmai tevékenységemről.
B 1: Egyszerű kifejezésekkel tudok beszélni élményekről, eseményekről, álmaimról, reményeimről és céljaimról. Röviden is meg tudom magyarázni, indokolni véleményemet és terveimet.
B 2: Világosan és kellő részletességgel fejezem ki magam számos, érdeklődési körömbe tartozó témában. Ki tudom fejteni a véleményemet valamely aktuális témáról úgy, hogy részletezem a különböző lehetőségek előnyeit és hátrányait.
C 1: Világosan és részletesen tudok leírni bonyolult dolgokat úgy, hogy más kapcsolódó témaköröket is bevonok, egyes elemeket részletezek, és mondanivalómat megfelelően fejezem be.
C 2: Világosan és folyamatosan, stílusomat a helyzethez igazítva írok le vagy fejtek ki bármit, előadásomat logikusan szerkesztem meg; segítem a hallgatót abban, hogy a lényeges pontokat kiragadja és megjegyezze.
ÍRÁS
A 1: Tudok képeslapra rövid és egyszerű (például nyaralási) üdvözletet írni. Ki tudom tölteni egyszerű nyomtatványon a személyi adataimra vonatkozó részeket, például a szállodai bejelentőlapon a nevemet, az állampolgárságomat és a címemet.
A 2: Tudok rövid, egyszerű jegyzetet, üzenetet, vagy magánjellegű, például köszönőlevelet írni.
B 1: Egyszerű, folyamatos szövegeket tudok alkotni olyan témákban, amelyeket ismerek, vagy érdeklődési körömbe tartoznak. Élményeimről és benyomásaimról magánleveleket tudok írni.
B 2: Világos és részletes szövegeket tudok alkotni az érdeklődési körömbe tartozó számos témáról. Tudok olyan dolgozatot vagy beszámolót írni, amely tájékoztat, érveket és ellenérveket sorakoztat fel valamiről.
Levélben rá tudok világítani arra, hogy milyen jelentőséget tulajdonítok az eseményeknek, élményeknek.
C 1: Képes vagyok arra, hogy álláspontomat világos, jól szerkesztett szövegben fogalmazzam meg. Levélben, dolgozatban, beszámolóban úgy tudok összetett témákról írni, hogy a fontosnak tartott dolgokat kiemelem. Stílusomat az olvasóhoz tudom igazítani.
C 2: Tudok világos, gördülékeny, a körülményekhez stílusában illeszkedő szöveget írni. Meg tudok fogalmazni olyan bonyolult levelet, beszámolót és cikket, amelynek jó tagolása segíti az olvasót abban, hogy a lényeges pontokat kiragadja és megjegyezze. Össze tudok foglalni szakmai és irodalmi műveket, tudok róluk kritikai elemzést írni.
Megjegyzések:
- ha rendelkezik olyan bizonyítvánnyal, amely tanúsítja nyelvi kompetenciáját (mint pl. a TOEIC –
Nemzetközi Kommunikáció Angol nyelvvizsga), jelölje meg a szintet és a megszerzés időpontját;
- ne becsülje szintjét a valóságosnál magasabbra, mert azt az interjú alkalmával könnyen ellenőrizhetik!
Társas készségek és kompetenciák
(törölje a rovatot, ha nem szükséges)
Miről van itt szó?
A társas készségek és kompetenciák a többi emberrel való együttéléssel és közös munkával kapcsolatosak, és olyan helyzetekben nyilvánulnak meg, ahol a kommunikáció fontos szerepet játszik, ahol a csapatmunka elengedhetetlen (például a kultúrában és a sportban), valamint multikulturális környezetben stb.
Jellemezze saját társas készségeit és kompetenciáit, pl.:
- csapatszellem;
- külföldi munkám során elsajátított jó alkalmazkodási készség multikulturális környezethez;
- jó kommunikációs készségek, amelyeket értékesítési igazgatói munkám során szereztem.
Részletezze, hogy milyen körülmények között szerezte tapasztalatait (képzés, munka, szemináriumok, önkéntes vagy szabadidős tevékenységek során stb.).
Szervezőkészségek és kompetenciák
(törölje a rovatot, ha nem szükséges)
Miről van itt szó?
A szervezési készségek és kompetenciák emberek, projektek és költségvetések koordinációjára és adminisztrációjára vonatkoznak, legyen az a munkahelyen, önkéntes munka keretében (például kultúra és sport) vagy az otthoni környezetben stb.
Írja le szervezési készségeit és kompetenciáit, pl.:
- vezető állás (jelenleg egy 10 emberből álló csapatért felel);
- szervezőkészség (logisztikai szakmai tapasztalat);
- kellő projekt- vagy csapatirányítási tapasztalat.
Írja le azt is, hogy milyen környezetben szerezte meg ezt a készséget (képzés, munka, szemináriumok, önkéntes vagy szabadidős tevékenységek során stb.).
Műszaki készségek és kompetenciák
(törölje a rovatot, ha nem szükséges)
Miről van itt szó?
A műszaki készségek és kompetenciák speciális berendezések, gépek stb. (kivéve a számítógépet) ismeretére utalnak, illetve valamilyen szakterületen szerzett technikai tudásra és kompetenciákra (gyáripar, egészségügy, bankszektor stb.).
Írja le műszaki készségeit és kompetenciáit, pl.:
- megfelelő készség minőségellenőrzési folyamatok irányítására (az osztályon az én feladatom volt a minőségellenőrzés és a könyvvizsgálat);
Írja le, hogy milyen környezetben szerezte meg ezt a készséget (képzés, munka, szemináriumok, önkéntes vagy szabadidős tevékenységek stb.).
Számítógép-felhasználói készségek és kompetenciák
(törölje a rovatot, ha nem szükséges)
Miről van itt szó?
A számítógép-felhasználói készségek és kompetenciák szövegszerkesztésre és egyéb alkalmazásokra, adatbázis-kezelésre, az Internet ismeretére, magas szintű készségekre programozás stb.) vonatkozik.
Írja le számítógép-felhasználói készségeit és kompetenciáit, pl.:
- a Microsoft Office™ eszközök (Word, Excel és PowerPoint) megfelelő ismerete;
- grafikai tervezési alkalmazások (Adobe Illustrator™, PhotoShop™) alapszintű ismerete.
Írja le, hogy milyen környezetben szerezte meg ezt a készséget (képzés, munka, szemináriumok, önkéntes vagy szabadidős tevékenységek stb.).
Művészi készségek és kompetenciák
(törölje a rovatot, ha nem szükséges)
Itt azokat a művészi készségeit és kompetenciáit sorolja fel, amelyeket értékesnek tart (zene; írás; tervezés stb.) pl.:
- asztalos mesterség
Írja le, hogy milyen környezetben szerezte meg ezt a készséget (képzés, munka, szemináriumok, önkéntes vagy szabadidős tevékenységek során stb.).
Egyéb készségek és kompetenciák (törölje a rovatot, ha nem szükséges)
Itt tüntessen fel minden egyéb olyan készséget és kompetenciát, amelyet értékesnek tart, és amelyeket korábbi címszavaknál még nem említett (hobbik; sport, felelősségteljes beosztás önkéntes szervezetnél), pl.:
- gyalogtúrázás
Írja le, hogy milyen környezetben szerezte meg ezt a készséget (képzés, munka, önkéntes vagy szabadidős tevékenységek stb.).
Gépjármű-vezetői engedély (törölje a rovatot, ha nem szükséges)
Itt tüntesse fel, ha van jogosítványa és, hogy az milyen járműkategóriára érvényes,
pl.:
- B kategória
További információk (törölje a rovatot, ha nem szükséges)
Itt tüntessen fel minden olyan információt, amelyet fontosnak tart (publikációk vagy kutatások; tagság szakmai szervezetekben, katonai adatok [amennyiben fontosnak tartja, hogy megemlítse a katonai szolgálatát], családi állapotát [amennyiben fontosnak tartja, hogy megemlítse], kapcsolattartó személyek vagy referenciaadók
[név, pozíció, cím, lásd az alábbi megjegyzést]).
Megjegyzések:
- ne adja meg a kapcsolattartó személy címét anélkül, hogy megkapta volna formális beleegyezését; inkább írja be: „Referenciát érdeklődés esetén adunk”, annak érdekében, hogy az önéletrajz ne legyen túl terjedelmes;
- ha szükséges, adjon rövid leírást publikációiról vagy kutatásairól; részletezze annak típusát (disszertáció, újságcikk, jelentés stb.).
Mellékletek
(törölje a rovatot, ha nem szükséges)
Soroljon fel mindent, amit az önéletrajzhoz mellékelt, pl.:
- diplomák és egyéb végzettségek másolata, ideértve mindenfajta olyan képzés elvégzésekor kapott bizonyítványt, amely nem járt hivatalos minősítéssel;
- munkaviszonyról vagy munkavégzésről szóló szolgálati igazolás;
- publikációk vagy kutatások stb.
Megjegyzések:
- A mellékleteket logikus sorrendben tüntesse fel (pl. együtt szerepeltesse a diplomákat, vagy a munkaviszonyról szóló igazolásokat, és szükség esetén számozza be őket), ezzel is segítve az olvasót;
- soha ne mellékeljen eredeti diplomaokmányokat vagy bizonyítványokat, mivel ezek elveszhetnek; elegendő a fénymásolat is.